b'\n_START_ARTICLE_\nJomfruland nasjonalpark\n_START_SECTION_\nGeografi, landskap, geologi\n_START_PARAGRAPH_\n98\xc2\xa0% av arealet i nasjonalparken best\xc3\xa5r av sj\xc3\xb8 og sj\xc3\xb8bunn. Mye av sj\xc3\xb8bunnen er p\xc3\xa5 grunt vann og har h\xc3\xb8y produksjon. Omtrent 15 kvadratkilometer med naturtypene tareskog, \xc3\xa5legraseng, bl\xc3\xb8tbunn, skjellsand og israndavsetning har nasjonal verdi._NEWLINE_Landskapet mot havet er preget av rullestein og strandvoller. P\xc3\xa5 innsiden er det \xc3\xa5pne beiter og sl\xc3\xa5tteenger. Endemorenen Raet som ble dannet p\xc3\xa5 slutten av siste istid, dominerer i hele nasjonalparkens lengde, b\xc3\xa5de i sj\xc3\xb8 og p\xc3\xa5 land. Rullesteinstranda p\xc3\xa5 utsiden av Jomfruland er ca 7 km lang.\n_START_SECTION_\nFlora og fauna\n_START_PARAGRAPH_\nJomfruland og Str\xc3\xa5holmen brukes som rasteomr\xc3\xa5der for trekkefugler. Jomfruland Fuglestasjon har registrert 318 fuglearter, noe som er det nest st\xc3\xb8rste antallet i landet. Nord p\xc3\xa5 Jomfruland og p\xc3\xa5 Str\xc3\xa5holmen hekker nattergal, tornirisk og av og til tornskate og rosenfink. Omr\xc3\xa5det har den st\xc3\xb8rste forekomsten av sj\xc3\xb8orre p\xc3\xa5 \xc3\x98stlandet. Det er en fast bestand av steinkobbe p\xc3\xa5 Telemarkskysten og en stor andel holder til i nasjonalparken.\n_START_SECTION_\nForvaltning og bruk av omr\xc3\xa5det\n_START_PARAGRAPH_\nOmr\xc3\xa5det er et popul\xc3\xa6r fritidsomr\xc3\xa5de. S\xc3\xa6rlig Jomfruland, men ogs\xc3\xa5 Str\xc3\xa5holmen, de andre holmene og Stangnes p\xc3\xa5 fastlandet er mye bes\xc3\xb8kt. Det er 22 omr\xc3\xa5der i nasjonalparken med samlet areal p\xc3\xa5 1503 daa som er sikret for allmennheten til friluftsliv.'